Hevder skandaleboksere snart møtes i ringen
Sky Sports News og ESPNs bokseekspert Dan Rafael hevder å ha kilder på at promotor Frank Warren vil presentere kampen på en pressekonferanse på Upton Park i London førstkommende tirsdag. Haye og Chisora fikk mye oppmerksomhet da de havnet i vill slåsskamp på pressekonferansen etter at Chisora hadde tapt på poeng mot Vitalij Klitsjko i februar. Chisora ble først arrestert av det tyske politiet, og senere mistet han lisensen i det britiske bokseforbundet. Haye på sin side hadde ikke bokselisens på det tidspunktet ettersom han la opp etter å ha mistet VM-beltet sitt til lillebror Vladimir Klitsjko i Hamburg sist sommer. Mangler lisens Det betyr at de to kamphanene må skaffe seg lisens for å kunne møtes i bokseringen, men slike ting pleier å ordne seg i proffboksing - så lenge det er stor nok interesse for kampen... Interesse vil det definitivt være for et møte mellom de to britene. Så er det da også mange som tror at slåsskampen var iscenesatt for å skape blest om et mulig møte. Dramaet som utspilte seg på pressekonferansen i München var i så fall godt regissert. Etter at David Haye hadde slått Chisora i brystkassen mens han holdt en flaske i hånden, klikket det tilsynelatende for Chisora som blant annet skrek følgende: - Jeg sverger til Gud - jeg skal f... meg skyte deg. Jeg skal skyte David Haye. Hør! Jeg skal fysisk skyte David Haye. Haye-trener Adam Booth, som ironisk nok hadde blitt truffet av et kamerastativ som Haye prøvde å treffe Chisora med, kom blødende bort til Chisora og fikk klar beskjed: - Hør her, Adam. Vi skal løse dette som menn. Uansett hvordan du og David vil ha det - vi kan gjøre det. Enten gjør vi det i ringen, eller utenfor ringen. Jeg skal fysisk brenne ham - si til ham at jeg sa det.Tråden ble tatt opp av promotor Warren i mars da han kom med følgende uttalelse: - Det er en større kamp enn at noen av dem skal møte Klitsjko-brødrene. De har mye å kjempe om - under ordnede omstendigheter. Jeg ser denne kampen komme. Klitsjko-brødrene har dominert tungvektsklassen i mange år, og har for øyeblikket ingen reelle utfordrere til de fire VM-beltene de deler seg imellom - selv om Chisora gjorde en hederlig innsats mot storebror Vitalij. Den kampen huskes likevel best for at Chisora klappet til ukraineren under innveiingen, spyttet vann på lillebror Vladimir rett før kampen startet og altså havnet i vill slåsskamp med Haye på pressekonferansen etterpå. Dersom et møte mellom Haye og Chisora går i orden er det naivt å tro at respekt og god oppførsel vil være en rød tråd.
Flere medier melder at tungvekterne David Haye (31) og Dereck Chisora (28) skal kjempe mot hverandre igjen - denne gangen med boksehansker.